บลจ.กสิกรไทยชวนลงทุนสั้น4เดือนรอดอกเบี้ยขึ้น
บลจ.กสิกรไทย แนะลงทุนรอจังหวะดอกเบี้ยขาขึ้น ส่งกองทุนเปิดเค พันธบัตร 4 เดือน เอ ขายพรุ่งนี้ ผลตอบแทน 1.50% ต่อปี
16 ส.ค. 2553

บลจ.กสิกรไทย แนะลงทุนรอจังหวะดอกเบี้ยขาขึ้น ส่งกองทุนเปิดเค พันธบัตร 4 เดือน เอ ขายพรุ่งนี้ ผลตอบแทน 1.50% ต่อปี 
นายนคร ตามไทย ผู้บริหารฝ่ายสื่อสารการตลาด บริษัทหลักทรัพย์จัดการกองทุน กสิกรไทย (บลจ.กสิกรไทย) เปิดเผยว่า บลจ.กสิกรไทย พร้อมเปิดขายกองทุนเปิดเค พันธบัตร 4 เดือน เอ (KGB4MA) ระหว่างวันที่ 17-23 ส.ค.2553 นี้ โดยกองทุนดังกล่าวจะลงทุนในพันธบัตรรัฐบาลไทย 100% ระยะเวลาการลงทุนประมาณ 4 เดือน มูลค่าโครงการ 10,000 ล้านบาท เหมาะสำหรับผู้ลงทุนที่ต้องการลงทุนระยะสั้น เพื่อรอจังหวะดอกเบี้ยที่จะปรับตัวขึ้นในช่วงปลายปีนี้ถึงต้นปีหน้า 
นายนคร กล่าวเพิ่มเติมว่า “การปรับตัวขึ้นของดอกเบี้ยน่าจะชัดเจนในช่วงปลายปี 2553 ต่อเนื่องไปถึงต้นปี 2554 ดังนั้นเพื่อตอบโจทย์ความต้องการของผู้ลงทุนที่ต้องการลงทุนในระยะสั้น เพื่อรอจังหวะการลงทุนในช่วงเวลาดังกล่าว บลจ.กสิกรไทย จึงได้เสนอขายกองทุนเปิดเค พันธบัตร 4 เดือน เอ ซึ่งมีความเสี่ยงต่ำ เพราะลงทุนในพันธบัตรรัฐบาลไทย และให้โอกาสรับผลตอบแทนสูงถึง 1.50% ต่อปี ซึ่งถือว่าสูงกว่าการลงทุนในเงินฝากประจำ 3 เดือน ที่ให้ผลตอบแทนก่อนหักภาษี เพียง 0.84%“
นายนคร กล่าวทิ้งท้ายว่าเดือนส.ค.-ก.ย.นี้ บลจ.กสิกรไทย ยังเตรียมตอบสนองความต้องการของลูกค้าที่ต้องการลงทุนระยะสั้นและมีความเสี่ยงต่ำ ด้วยการเสนอขายกองทุนตราสารหนี้อายุ 6 เดือน 1 ปี และ 2 ปี เพื่อรองรับเม็ดเงินกว่า 50,000 ล้านบาท โดยผู้สนใจสามารถสอบถามข้อมูลเพิ่มเติมได้ที่ธนาคารกสิกรไทยทุกสาขา หรือ บลจ. กสิกรไทย จำกัด